钦定古今图书集成/明伦汇编/闺媛典/第351卷 > 章台柳
## 钦定古今图书集成/明伦汇编/闺媛典/第351卷 > 章台柳

按许尧佐《章台柳传》：“‘天宝中，昌黎韩翊有诗名，性颇
落拓，羁滞贫甚。有李生者，与翊友善，家累千金，负气
爱才。爱姬曰柳氏，艳绝一时，喜谈谑，善讴咏。李生居
之别第，与翊为宴歌之地，而馆翊于其侧。翊素知名，
其所候问，皆当时之彦。柳氏自门窥之，谓其侍者曰：
‘韩夫子岂长贫贱者乎’？遂适意焉’。李生素重翊，无所”
吝惜。后知其意，乃具膳请翊饮。酒酣，李生曰：“柳夫人
容色非常，韩秀才文章特异，欲以柳荐枕于韩君，可
乎？”翊惊栗，避席曰：“蒙君之恩，解衣辍食久之，岂宜夺
所爱乎？”李坚请之。柳氏知其意诚，乃再拜，引衣接席。
李坐生于客位，引满极欢。李生又以资三十万，佐翊
之费。翊悦柳氏之色，柳氏慕翊之才，“两情皆获，喜可
知也。”明年，礼部侍郎杨度擢上第，屏居闲处。柳氏谓
翊曰：“荣名及亲，昔人所尚，岂宜以濯浣之贱，稽采兰
之美乎？”翊由是省家于清池。岁馀乏食，鬻妆具以自
给。天宝末，盗覆二京，士女奔骇。柳氏以色艳独异，且
惧不免，乃剪发毁形，寄迹法灵寺。是时，侯希逸自平
卢节度淄青，素籍翊名，请为书记。洎神武返正，翊乃
遣使间行求柳氏，以练囊盛麸金，题之曰：“章台柳，章
台柳，昔日青青今在否。纵使长条似旧垂，也应攀折

岂堪折。”无何，有蕃将沙叱利者，初立功，窃知柳氏之
色，劫以归第，宠之专房。及希逸除左仆射入觐，翊从
行至京师，已失柳氏所在，叹想不已。偶于龙首冈，见
苍头以骏牛驾辎軿，从两女奴，翊偶随之，自车中问
曰：“得非韩员外乎？某乃柳氏也。”使女奴窃言失身沙
叱利，阻同车者请。诘旦相待于道政里门。及期而往，
以轻素结玉合，实以香膏，自车中授之曰：“当遂永诀，
愿寘诚念。”乃回车，以手挥之，轻袖摇摇，香车辚辚，目
断意迷，失于惊尘。翊大不胜情。会淄青诸将合乐酒
楼，使人请翊，翊强应之，然意气皆丧，音韵凄咽。有虞
侯许俊者，以材力自负，抚剑言曰：“必有故，愿一效用。”
翊不得已，具告之。俊曰：“请足下数字，当力致之。”乃衣
缦胡，佩双鞬，从一骑，迳造沙叱利之第，候其出行里
馀，乃被衽执辔犯关，排闼急趋而呼曰：“将军中恶，使
召夫人！”仆侍辟易，无敢仰视。遂升堂，出翊札示柳氏，
挟之跨鞍，马逸尘断，倏忽乃至。引裾而前曰：“幸不辱
命！”四座惊叹。柳氏与翊执手涕泣，相与罢酒。是时沙
叱利恩宠殊等，翊、俊惧祸，乃诣希逸。希逸大惊曰：“吾
所为事，俊乃能尔乎？”遂献状曰：“检校尚书、金部员外
兼御史韩翊，久列参佐，累彰勋效。顷从乡赋，有妾柳
氏，阻绝凶寇，依止名尼。今文明抚运，遐迩率化，将军
沙叱利，凶恣挠法，凭恃微功，驱有志之妾，干无为之
政。臣部将兼御史中丞许俊，族本幽、蓟，雄心勇决，却
夺柳氏，归于韩翊，义切中抱。虽招感激之诚，事不先
闻，固乏训齐之令。”寻有诏柳氏宜还韩翊，许俊，赐钱
二百万。翊后累迁至中书舍人。